KIRJALLINEN KYSYMYS P-3137/02

esittäjä(t): Sérgio Marques (PPE-DE) komissiolle

(28. lokakuuta 2002)

Aihe: Etelä-Afrikan jälleenrakentamista ja kehittämistä koskeva yhteisön ohjelma

Etelä-Afrikka on pitkään ollut Afrikan mantereen suurin talous ja turvannut poliittisen vakauden alueella, jolle ovat tyypillisiä suunnattomat poliittiset, sosiaaliset ja taloudelliset ongelmat. Huolestuneena olen tutkiskellut viimeisimpiä Etelä-Afrikkaa koskevia tietoja. Vaikka poliittinen siirtymävaihe on saatu päätökseen, köyhyys, työttömyys ja sosiaalinen eriarvoisuus, suunnaton määrä aids-tapauksia ja kasvava turvattomuus tärkeimmissä kaupunkikeskuksissa vaikeuttavat demokratian ja yhteiskuntarauhan vakiinnuttamista tässä maassa.

Tässä yhteydessä EU:lla on jälleenrakentamista ja kehittämistä koskevan yhteisön ohjelman mukaisesti käytettävissä yhteensä 885,5 miljoonaa euroa kaudeksi 20002006 (keskimäärin 126,5 miljoonaa euroa vuodessa), johon lisätään vielä Euroopan investointipankin samalle kaudelle myöntämät 825 miljoonan euron luotot (keskimäärin 135 miljoonaa euroa vuodessa).

Ohjelman tarkoituksena on käynnistettävän teknisen ja rahoitusyhteistyön avulla edistää kestävää ja sopusuhtaista taloudellista ja yhteiskunnallista kehitystä Etelä-Afrikassa erityisesti toimilla, joilla pyritään vähentämään köyhyyttä ja kannustamaan talouskasvua, jolla suositaan köyhimpiä kansankerroksia, integroimaan maa maailmantalouteen, vähentämään turvattomuuden ilmapiiriä, vakiinnuttamaan demokratiaa ja oikeusvaltiota ihmisoikeuksia ja perusoikeuksia täydellisesti kunnioittaen.

Tässä yhteydessä haluaisin kysyä komissiolta seuraavaa:

- Missä vaiheessa ovat Etelä-Afrikan jälleenrakentamista ja kehittämistä koskeviin yhteisön ohjelmiin tukeutuvat erilaiset ohjelmat fyysisesti ja rahoituksellisesti?

- Mikä on Euroopan investointipankin tähän asti myöntämien lainojen kokonaismäärä?

- Onko edellä mainitusta yhteisön ohjelmasta tehty jonkinlaista ennakkoarviointia? Jos on, mikä on erityisesti työpaikkojen luomiseen, rakennettaviin infrastruktuureihin, turvattomuuden vähentämiseen, kansalaisten ammattikoulutukseen, aids-tapausten määrään jne. liittyvä odotettavissa oleva vaikutus?

Poul Nielsonin komission puolesta antama vastaus

(10. joulukuuta 2002)

Etelä-Afrikan jälleenrakentamista ja kehittämistä koskeva yhteisön ohjelma käynnistettiin vuonna 1996 tarkoituksena tukea Etelä-Afrikan viranomaisten politiikkaa ja uudistuksia ja sitä kautta edistää kestävää taloudellista ja yhteiskunnallista kehitystä sekä demokratian lujittamista Etelä-Afrikassa.

Ohjelman täytäntöönpano tapahtuu määriteltyyn strategiaan perustuvien monivuotisten ohjelmien avulla. Ne muodostavat selkeän kehyksen yhteisön Etelä-Afrikassa rahoittamille yhteistyötoimille.

Toinen monivuotinen ohjelma allekirjoitettiin kesäkuussa 2000. Se kattaa kolmivuotiskauden 20002002, ja siihen on varattu viitteellisesti 340 miljoonaa euroa 885,5 miljoonan euron kokonaissummasta, joka muodostaa kehitysyhteistyöstä Etelä-Afrikan kanssa 29. kesäkuuta 2000 annetun Euroopan parlamentin ja neuvoston asetuksen (EY) N:o 1726/2000(1) mukaisesti rahoitusohjeen unionin ja Etelä-Afrikan välistä yhteistyötä varten vuosiksi 20002006. Etelä-Afrikan viranomaisten kanssa on sovittu, että tämän monivuotisen ohjelman kattamalla jaksolla yhteisön tuki keskitettään seuraaville aloille: köyhyyden vähentäminen, yksityisen sektorin kehittäminen, oikeusvaltion vakiinnuttaminen, ihmisoikeuksien edistäminen ja alueellisen yhteistyön tukeminen.

Liitteet, jotka sisältävät tietoja kaikista vuodesta 1995 alkaen rahoitetuista yhteisön ohjelmista sekä tietoja Euroopan investointipankin (EIP) toimista Etelä-Afrikassa, lähetetään suoraan arvoisalle parlamentin jäsenelle ja parlamentin sihteeristöön.

Arvoisalle parlamentin jäsenelle ja parlamentin sihteeristöön lähetetään myös jäljennös Etelä-Afrikassa toimivan lähetystön vuotta 2001 koskevasta vuosikertomuksesta, jossa on yksityiskohtaisempia tietoja edellä mainitussa liitteessä luetelluista hankkeista. Vuosikertomus on saatavilla myös Pretorian lähetystön Internet-sivuilta (http://www.eusa.org.za).

Etelä-Afrikan jälleenrakentamista ja kehittämistä koskevan yhteisön ohjelman vaikutuksia ei ole arvioitu etukäteen. Komissio viimeistelee kuitenkin parhaillaan maastrategiaan liittyvää arviointia yhteisön avusta Etelä-Afrikalle vuodesta 1994. Maastrategiaan liittyvä arviointi keskittyy lähinnä vuosien 19971999 monivuotisen ohjelman vaikutuksiin (jälkiarviointi) sekä nykyisen maastrategian ja jakson 20002002 monivuotisen ohjelman hyödyllisyyteen. Maastrategiaan liittyvän arvioinnin luonnoksessa todetaan päätelmänä muun muassa, että unionin nykyinen strategia on pohjimmiltaan järkevä. Painopisteet ovat johdonmukaisia apartheid-kauden jälkeistä jälleenrakennus- ja kehitysohjelmaa koskevissa poliittisissa puitteissa esitettyjen painopisteiden kanssa. Komissio on ottanut huomioon useimmat vuonna 1999 tehdyn arvioinnin yhteydessä annetuista suosituksista ja aiemmista kokeiluhankkeista saadut kokemukset. Näin on saavutettu aiempaa parempi, kattava lähestymistapa. Arviointi osoitti, että vuosien 19971999 monivuotisella ohjelmalla oli vaikutusta kaikilla pääaloilla. Tilastot vahvistavat edistymisen useimmilla sosiaalipalvelujen aloilla, lukuun ottamatta tilanteita, joissa laajamittainen maaltamuutto lisää jatkuvasti tarpeita. Jäljellä on kuitenkin huomattavia haasteita, jotka on yksilöity hallituksen keskipitkän aikavälin menokehyksessä ja jotka rajoittavat merkittävästi ohjelmien tehokkuutta. Näihin kuuluvat hiv/aids-epidemia (joka on ennusteiden perusteella kiistatta Etelä-Afrikan vakavin ongelma lyhyellä ja keskipitkällä aikavälillä), hallinnon hajauttaminen ja paikallinen kehitys, puutteet osaamisessa ja valmiuksissa sekä kestävien elinolojen järjestäminen huonoimmassa asemassa oleville.

Komissio aikoo julkaista arviointikertomuksen vuoden 2002 lopulla.

(1) EYVL L 198, 4.8.2000.